Абу Зарро йоах, Даьла раьза хилва цунна Пайхамаро васкет дир шийга укх тайпара: «Гаргалол хотталахь, хаьда яле а гаьнаяьннаяле а, из хоттар наха юкъе эр-безам совбоаккхаш хIама да хьона. Доххьал хьайна хьадаьча дикан дика де ца а гIерташ хьайна во даьча сага Iа дика дар, хьайца дIахаьда вагIача сагаца Iа гаргалол хоттар дикагIа да хьона». Элчас йоах, Даьла салам хилда цунна: «Гаргалол хоттар вац хьона шийна дика дича цун дохьал дика деш вар, хIаьта гаргалол хоттар ва шийцара хаьдачунца хотталуш вар, шийна луш воацачоа хIама лушвар». Иштта Пайхамаро даьча васкетех да, кхалнахаца лерхIам лелабар хоза гIулакх леладар, царцара гаргалол хоттар, кхал нахаца дика хилар.